CELEX: C2006/212/77
Language: el
Date: 2006-09-02 00:00:00
Title: Υπόθεση T-199/06: Προσφυγή της 17ης Ιουλίου 2006 — Akzo Nobel κ.λπ. κατά Επιτροπής

2.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/45
            
         Προσφυγή της 17ης Ιουλίου 2006 — Akzo Nobel κ.λπ. κατά Επιτροπής
   (Υπόθεση T-199/06)
   (2006/C 212/77)
   Γλώσσα διαδικασίας: η αγγλική
   Διάδικοι
   
      Προσφεύγουσες: Akzo Nobel NV (Arnhem, Κάτω Χώρες), Akzo Nobel Chemicals Holding AB (Nacka, Σουηδία), Eka Chemicals AB (Bohus, Σουηδία) [εκπρόσωποι: C. Swaak και N. Neij, δικηγόροι]
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να ακυρώσει το πρόστιμο που τους επιβλήθηκε με την απόφαση της Επιτροπής C(2006) 1766 τελικό, της 3ης Μαΐου 2006, στην υπόθεση COMP/F/38620 — Υπεροξείδιο του υδρογόνου και υπερβορικό, ή, επικουρικώς, να αυξήσει τη χορηγηθείσα βάσει της ανακοινώσεως περί συνεργασίας μείωση από 40 % σε 50 %·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Οι προσφεύγουσες ζητούν την ακύρωση του προστίμου που τους επιβλήθηκε με την απόφαση της Επιτροπής C(2006) 1766 τελικό, της 3ης Μαΐου 2006, στην υπόθεση COMP/F/38620 — Υπεροξείδιο του υδρογόνου και υπερβορικό, με την οποία η Επιτροπή έκρινε ότι οι προσφεύγουσες παρέβησαν το άρθρο 81 EΚ και το άρθρο 53 της Συμφωνίας για τον Ευρωπαϊκό Οικονομικό Χώρο, καθώς έλαβαν μέρος σε συμπράξεις και εναρμονισμένες πρακτικές οι οποίες συνίσταντο κυρίως σε ανταλλαγές, μεταξύ ανταγωνιστριών επιχειρήσεων, στοιχείων για τις τιμές και τον όγκο των πωλήσεων, σε συμφωνίες για τις τιμές, σε συμφωνίες για τη μείωση της παραγωγικότητας στον ΕΟΧ και για τον περιορισμό του ελέγχου των αντίθετων προς τους κανόνες του ανταγωνισμού συμφωνιών. Με την εν λόγω απόφαση έγινε δεκτό ότι οι δύο πρώτες προσφεύγουσες, Akzo Nobel Chemicals Holding AB και Akzo Nobel NV, ευθύνονται αλληλεγγύως για την παράβαση που διέπραξε η τρίτη προσφεύγουσα, Eka Chemicals AB (στο εξής: Eka).
   Οι προσφεύγουσες υποστηρίζουν ότι η Επιτροπή παρέβη την υποχρέωση αιτιολογήσεως που υπέχει από το άρθρο 253 EΚ, καθώς δεν αιτιολόγησε την απόφασή της να μειώσει το πρόστιμο μόνο κατά 40 % –και όχι κατά 50 %, όπως είχε την ευχέρεια–, παρά το γεγονός ότι η συνεργασία της Eka ήταν απολύτως σύμφωνη με τα κριτήρια της ανακοινώσεως περί συνεργασίας (1).
   Επικουρικώς, οι προσφεύγουσες ζητούν αύξηση του ποσοστού της μειώσεως που χορηγήθηκε βάσει της ανακοινώσεως περί συνεργασίας από 40 % σε 50 %, για τον λόγον ότι η Επιτροπή προέβη σε εσφαλμένη εφαρμογή των όρων της ανακοινώσεως περί συνεργασίας, καθόσον δεν χορήγησε στην Eka τη μεγαλύτερη δυνατή μείωση, παρά το γεγονός ότι η συνεργασία της ανταποκρινόταν πλήρως στα κριτήρια που θέτει το σημείο 23, δεύτερο εδάφιο, της ανακοινώσεως περί συνεργασίας. Κατά τις προσφεύγουσες, η Επιτροπή παραβίασε, συνεπώς, την αρχή προστασίας της δικαιολογημένης εμπιστοσύνης.
   Επιπλέον, οι προσφεύγουσες υποστηρίζουν ότι η Επιτροπή παραβίασε την αρχή της ίσης μεταχειρίσεως, καθόσον:
   
               i)
            
            
               αντιμετώπισε καταστάσεις παρόμοιες, ήτοι την κατάσταση της Eka και την κατάσταση της Arkema, των οποίων η συνεργασία πληρούσε απολύτως τους όρους του άρθρου 23 της ανακοινώσεως περί συνεργασίας, κατά τρόπο διαφορετικό, χορηγώντας μόνο στην Arkema τη μέγιστη δυνατή μείωση,
            
         
               ii)
            
            
               αντιμετώπισε καταστάσεις διαφορετικές, ήτοι την κατάσταση της Eka και την κατάσταση της Solvay, κατά παρόμοιο τρόπο, χορηγώντας σε αμφότερες τη μέγιστη δυνατή μείωση, μολονότι, όπως ισχυρίζονται, η συνεργασία της Eka ήταν σημαντικότερη από πλευράς προστιθέμενης αξίας και μεγαλύτερη σε διάρκεια από αυτήν της Solvay.
            
         
      (1)  Ανακοίνωση της Επιτροπής σχετικά με τη μη επιβολή και τη μείωση των προστίμων σε περιπτώσεις συμπράξεων (καρτέλ) (ΕΕ 2002, C 45, σ. 3).